ปตท.สผ.รับทรัพย์ บงกชใต้ขายก๊าซโกยเงินไตรมาส2
ปตท.สผ.ก่อสร้างแหล่งบงกชใต้เสร็จแล้ว เริ่มขายก๊าซคอนเดนเซทรับรายได้ไตรมาส 2
24 เม.ย. 2555

ปตท.สผ.ก่อสร้างแหล่งบงกชใต้เสร็จแล้ว เริ่มขายก๊าซคอนเดนเซทรับรายได้ไตรมาส 2 
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า แหล่งบงกชใต้ได้ติดตั้งแท่นผลิตและอุปกรณ์การผลิตต่างๆ เสร็จแล้วตามกำหนด และได้เริ่มทดลองผลิตก๊าซฯ เมื่อเดือน มี.ค. 2555
ขณะนี้ได้เริ่มส่งก๊าซฯ เข้าระบบท่อของบริษัท ปตท. ในอัตรา 50-70 ล้านลูกบาศก์ฟุตต่อวัน นอกจากนี้แหล่งบงกชใต้ยังสามารถผลิตคอนเดนเซทในขณะนี้ได้ประมาณ 3,000-4,000 บาร์เรลต่อวัน ปตท.สผ.คาดว่าจะเพิ่มการผลิตในแหล่งบงกชใต้ได้ถึงปริมาณการผลิตต่อวันตามสัญญาซื้อขายที่ 320 ล้านลูกบาศก์ฟุตต่อวัน และคอนเดนเซท 9,000 บาร์เรลต่อวัน ภายในไตรมาส 2 
ปตท.สผ.ได้เริ่มการพัฒนาแหล่งบงกชใต้ในอ่าวไทยตั้งแต่ปี 2551 โดยสามารถเพิ่มกำลังการผลิตก๊าซฯ สูงสุดถึง 350 ล้านลูกบาศก์ฟุตต่อวัน และคอนเดนเซท 1.5 หมื่นบาร์เรลต่อวัน ซึ่งเมื่อรวมกับแหล่งบงกชจะทำให้กำลังการผลิตก๊าซฯ โดยรวมในโครงการบงกชสูงขึ้นถึง 900 ล้านลูกบาศก์ฟุตต่อวัน สนองตอบความต้องการใช้ก๊าซของประเทศไทยได้ถึง 20% 
สำหรับแหล่งบงกชใต้ห่างจากชายฝั่ง จ.สงขลา ประมาณ 203 กิโลเมตร โดย ปตท.สผ.เป็นผู้ร่วมทุน 44.44% และผู้ดำเนินการ